To pågrepet etter økseangrep på norsk par i svensk godtebutikk
Det var tre menn i bilen, og ifølge politiet hoppet føreren ut og angrep nordmannen på parkeringsplassen utenfor kjøpesenteret i Töcksfors i Sverige like ved norskegrensen mandag kveld. Den norske kvinnen løp da ut av bilen og inn i en godteributikk. – Gjerningsmannen springer etter henne, truer henne og slenger en øks etter henne. Hun treffes i hodet med den flate siden. Hennes mann springer inn etter henne, og han blir truet med en kniv, sier kriminalinspektør Anneli Torgals ved krimjour i Karlstad til VG. Både mannen og kvinnen er i 50-årene. Mens mannen kom fra hendelsen uten skader, fikk kvinnen lettere skader. Hun har ikke hatt behov for å oppsøke sykehus, opplyser Torgals.Tirsdag ettermiddag melder NTB at to menn er pågrepet i forbindelse med hendelsen, ifølge politiet. – Kvinnen har vært ufattelig heldig. Gjerningsmannen kastet øksen av full kraft med begge hender fra 6 meters hold og traff henne rett i bakhodet. Hadde øksen snurret en halv omgang til, hadde den truffet med eggen, sier operasjonsleder Christer Magnusson ved politiet i Värmland. Kvinnen ble ikke påført alvorlige skader tross det voldsomme kastet. – Hun har hatt englevakt, sier etterforskningsansvarlig Jonas Wendel hos politiet i Arvika. Mannen som kastet øksen, stakk av fra stedet sammen med en kvinne og en mann i det norske parets bil. Wendel kan av hensyn til svenske taushetsregler ikke bekrefte at de to pågrepne tirsdag ettermiddag er de samme som ble etterlyst, men sier det ikke er noen aktivt politisøk etter siktede i saken.Ifølge politiet parkerte gjerningsmannen eller en av de to passasjerene sin egen bil i grøfta, før alle tre forsvant i parets bil - en sølvfarget Volkswagen Golf. Mandag natt til tirsdag etterlyste politiet den stjålne bilen i Sverige og Norge. Bilen til det norske paret ble funnet tirsdag i den svenske byen Arvika, bekrefter politiet ovenfor NTB. Politiet opplyser også at de i sammenheng med saken gjennomførte en ransakelse av en leilighet i Arvika tirsdag morgen. Store politistyrker jaktet sent mandag kveld på mennene, skrev Aftonbladet, som først omtalte saken.Svensk politi ønsker så langt ikke å gå ut med noe signalement av gjerningsmennene før de har fått gjort flere avhør av vitner. Hva som er bakgrunnen for angrepet, er fortsatt uklart. – Vi har ikke noe motiv, det blir bare spekulasjoner, sier Torgals. Det norske paret ble avhørt av politi på stedet etter hendelsen, og det vil trolig bli gjort flere avhør av dem. Töcksfors ligger seks kilometer fra grensen mot Norge og 35 kilometer fra Mysen i Østfold.
Dramaet startet da en bilfører gikk til angrep på den norske mannen etter å ha krasjet i en lyktestolpe.